บล.ฐานะแกร่งรายได้ดีทุกทาง รับมือยูโรฉลุย
นายกสมาคมโบรกเกอร์ลั่นฐานะการเงินของ บล.ยังปึ้ก รับมือวิกฤตยุโรปอยู่หมัดรายได้ปีนี้ดูดี
27 ก.ค. 2555

นายกสมาคมโบรกเกอร์ลั่นฐานะการเงินของ บล.ยังปึ้ก รับมือวิกฤตยุโรปอยู่หมัดรายได้ปีนี้ดูดี 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (บล.) เปิดเผยว่า ขณะนี้ฐานะเงินกองทุนของอุตสาหกรรมโบรกเกอร์ยังมีเสถียรภาพและแข็งแกร่งดี ยังไม่มีสัญญาณว่าแห่งใดขาดสภาพคล่อง และสินเชื่อเพื่อซื้อหลักทรัพย์ (มาร์จินโลน) ทั้งระบบยังอยู่ในระดับกว่า 3 หมื่นล้านบาท เทียบกับที่ผ่านมาสูงถึงระดับ 1 แสนล้านบาท 
ขณะเดียวกันรายได้ครึ่งแรกปีนี้ของอุตสาหกรรมน่าจะออกมาดีกว่าช่วงเดียวกันปีก่อนเพราะตลาดมีมูลค่าการซื้อขายเฉลี่ย 3 หมื่นล้านบาทต่อวัน พอร์ตโบรกเกอร์มีกำไรและยังมีรายได้จากธรรมเนียมธุรกิจวาณิชธนกิจและอนุพันธ์ด้วย
สำหรับกรณีที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ออกประกาศให้โบรกเกอร์ทุกแห่งเตรียมเงินกองทุนสภาพคล่องสุทธิ (NC) และอัตราส่วนเงินกองทุนสภาพคล่องสุทธิ (NCR) เพื่อรองรับสถานการณ์วิกฤตยุโรป เป็นเพราะ ก.ล.ต. ต้องการให้โบรกเกอร์ตั้งรับและบริหารความเสี่ยงกับเหตุการณ์อนาคต สร้างความมั่นใจให้กับนักลงทุน
นายปรัชญา กุลวณิชพิสิฐ ประธานเจ้าหน้าที่บริหาร บล.ฟิลลิป (ประเทศไทย) เปิดเผยว่า ฐานะการเงินของบริษัทมีความแข็งแกร่งดี มีมาร์จินโลนอยู่ที่ 1,000 ล้านบาท NCR ประมาณ 40-50% ซึ่งสูงกว่าเกณฑ์ที่ ก.ล.ต.กำหนด 10% ขณะเดียวกันบริษัทมีนโยบายบริหารความเสี่ยง ว่าหาก NCR ลดลงเหลือ 20% ก็จะต้องแก้ไขโดยเร็ว
ด้าน บล.เมย์แบงก์ กิมเอ็ง (ประเทศไทย) หรือ MBKET เปิดผลงานไตรมาส 2 ปีนี้กำไรสุทธิลดลง 4% เหลือ 173 ล้านบาท และ 6 เดือน กำไรสุทธิ 353 ล้านบาท ลดลง 5.86%